Steletove nagrade in priznanja za leti 2024 in 2025
Gradivo za medije

2. novembra 2026 bo v veliki dvorani Narodne galerije v Ljubljani potekala že 33. podelitev Steletovih nagrad in priznanj. Pred tem bo v avli Ministrstva za kulturo Republike Slovenije odprtje razstave o nagrajenkah in nagrajencih in njihovem delu. 

Slovensko konservatorsko društvo je svojo najvišjo stanovsko nagrado poimenovalo po akademiku dr. Francetu Steletu (1886–1972), prvem poklicnem konservatorju v Sloveniji in eni ključnih osebnosti pri oblikovanju slovenske konservatorske stroke. Z nagrado, ki nosi njegovo ime, društvo že desetletja izkazuje priznanje, ki so s svojim strokovnim delom pomembno prispevali k varstvu, ohranjanju in predstavljanju kulturne dediščine. 

Steletova nagrada za življenjsko delo je najvišje in edino vseslovensko priznanje na področju konservatorstva. Od leta 1990 jo Slovensko konservatorsko društvo podeljuje svojim stanovskim kolegom za izjemne strokovne dosežke in za delo, ki s svojo kakovostjo, predanostjo in pomenom pomembno zaznamuje slovensko konservatorsko stroko. Nagrada je obenem izraz hvaležnosti posameznikom za njihovo dolgoletno delo, s katerim soustvarjajo odnos do kulturne dediščine ter skrbijo, da njene vrednote ostajajo prepoznane in ohranjene tudi za prihodnje generacije.

Letošnja podelitev Steletovih nagrad in priznanj je izjemna, saj predstavlja dosežke nagrajencev za leti 2024 in 2025. Posebnost letošnje podelitve je tudi prvič podeljena posthumna Steletova nagrada za življenjsko delo, ki je bila v skladu s statutom društva in pravilnikom namenjena izjemnemu strokovnemu delu, ki je pomembno zaznamovalo področje konservatorstva.

Razstava predstavlja letošnje nagrajence in njihovo delo. Ob posameznih zgodbah odstira pogled na različne poti, ki jih je mogoče prehoditi znotraj konservatorskega poklica, hkrati pa izpostavlja skupno poslanstvo – odgovornost do kulturne dediščine in zavezanost njenemu varstvu. Nagrajenci s svojim delom predstavljajo pomemben del zgodovine in sedanjosti slovenske konservatorske stroke ter opominjajo, da je ohranjanje dediščine vedno tudi dejanje odgovornosti do prihodnosti.

Prejemnica Steletove nagrade za življenjsko delo za leto 2024 je:
Andrejka Ščukovt 

Utemeljitev: Steletova nagrada za življenjsko delo se Andrejki Ščukovt podeljuje za izjemen prispevek k ohranjanju stavbne in etnološke dediščine ter za več kot štiridesetletno predano delo v konservatorski stroki. Svojo poklicno pot je leta 1984 začela kot dokumentalistka na takratnem Zavodu za spomeniško varstvo Gorica. Sodelovala je pri vzpostavljanju Registra kulturne dediščine, pozneje pa kot odgovorna konservatorka skrbela za obsežno območje zahodne Slovenije. Posebno pozornost je namenjala ljudskemu stavbarstvu, domačijam in drugim pričevanjem tradicionalnega načina življenja. Med pomembnejšimi obnovami izstopajo Domačija Favetti v Skriljah, Cejkotova domačija na Gočah, Majerija v Slapu pri Vipavi in Nježna hiša v Jevščku.

Pomemben del njenega delovanja je bila obnova Posočja po potresu leta 1998, pri kateri je sodelovala dve desetletji. Pri obnovi domačij, cerkvenih in javnih stavb ter zgodovinskih jeder Bovca in Kobarida je uspešno usklajevala statično sanacijo z ohranjanjem avtentične stavbne substance. Ob tem je posebno skrb namenjala tudi manj izpostavljeni dediščini, kot so kapelice, znamenja, kozolci, kašče, sušilnice sadja, planine in pastirski objekti.

Njeno delo pomembno zaznamuje tudi prizadevanje za ohranjanje tradicionalnih znanj in veščin, zlasti kritja streh s slamo in leseno kritino. Svoje izkušnje prenaša na mlajše generacije ter jih spodbuja k raziskovanju in dokumentiranju podeželske dediščine. Svoja spoznanja predstavlja v strokovnih objavah, predavanjih in na domačih ter mednarodnih srečanjih; njena bibliografija obsega več kot 350 enot.

Za svoje delo je prejela Steletovo priznanje leta 2013 in skupinsko leta 2016. Prenova planine Laška seč je leta 2015 prejela priznanje Constructive Alps. Andrejka Ščukovt s strokovnostjo, vztrajnostjo in spoštovanjem do tradicije že več kot štiri desetletja pomembno prispeva k ohranjanju kulturne podobe zahodne Slovenije ter predstavlja zgled odgovornega in predanega konservatorskega dela.

Prejemnik Steletove nagrade za življenjsko delo za leto 2025 je:
Dr. Philip F. J. Mason

Utemeljitev: Steletova nagrada za življenjsko delo se dr. Philu Masonu podeljuje za izjemne dosežke in pomemben prispevek k ohranjanju, raziskovanju in predstavljanju arheološke kulturne dediščine v Sloveniji.

Dr. Philip Mason, Anglež, je arheološko-konservatorske izkušnje pridobival na najdiščih v Angliji, Italiji in Avstriji, leta 1989 pa je prišel v Slovenijo. Leta 1991 se je zaposlil kot konservator arheolog na takratnem Zavodu za varstvo naravne in kulturne dediščine Novo mesto. V skoraj treh desetletjih terenskega delovanja je vodil ali sodeloval pri več kot 150 arheoloških raziskavah ter pomembno zaznamoval razvoj arheološkega konservatorstva. Uveljavljal je inovativne metode terenskih pregledov, dokumentiranja in interdisciplinarne obravnave najdišč ter svoje znanje prenašal na mlajše generacije arheologov. Med njegovimi najpomembnejšimi projekti izstopajo raziskave večfaznega mestnega najdišča v Črnomlju. Odkritja poznoantičnih in srednjeveških ostalin so pomembno dopolnila poznavanje zgodovine mesta, Mason pa je sodeloval tudi pri njihovi prezentaciji in situ in oblikovanju Mestne muzejske zbirke Črnomelj.

Pomemben del njegovega dela so bile tudi zaščitne arheološke raziskave ob gradnji slovenskih avtocest, zlasti na najdiščih Obrežje, Dolge njive pri Beli Cerkvi in Velike njive pri Veliki vasi. Raziskave so razkrile dragocene ostaline iz različnih zgodovinskih obdobij, od prazgodovine do srednjega veka. Mason je arheološka odkritja približeval javnosti z razstavami, predavanji in strokovnimi objavami doma in v tujini. Njegovo delo povezuje raziskovanje, varstvo in predstavitev dediščine ter temelji na sodobnih metodoloških pristopih in mednarodnih izkušnjah.

S svojim strokovnim znanjem, inovativnostjo in predanostjo je dr. Philip Mason pomembno prispeval k razvoju slovenske arheologije in konservatorske stroke ter k večji prepoznavnosti arheološke dediščine Slovenije.

Prejemnik posthumne Steletove nagrade za življenjsko delo je:
Dušan Strgar (1959-2024)

Utemeljitev: Dušan Strgar, etnolog in konservator, je svoje poklicno življenje posvetil ohranjanju, varovanju in predstavljanju kulturne dediščine, zlasti na področju muzejev na prostem, eno od oblik ohranjanja stavbne kulturne dediščine. Pri svojem delu je uspešno povezoval konservatorska načela, etnološko znanje ter sodelovanje z lastniki, obrtniki in lokalnimi skupnostmi.
Kot konservator novomeškega zavoda je v letih 1991–2000 načrtoval in vodil postavitev Muzeja na prostem pri kartuziji Pleterje, v katerem je predstavljena značilna kmečka domačija Šentjernejskega polja iz 19. in prve polovice 20. stoletja. Svoje izkušnje je pozneje prenesel na projekte Jurjeve domačije na Občinah pri Trebnjem, Banove domačije v Artičah in muzeja na prostem v Zagraškem logu pri Zagradu pri Škocjanu.

Pri vseh projektih je dosledno uveljavljal načela ohranjanja izvirnih sestavin stavb in opreme, premišljenih novih posegov ter uporabe tradicionalnih materialov in gradbenih tehnik. Muzeje na prostem je razumel kot žive prostore, v katerih se dediščina ne le ohranja, temveč tudi raziskuje, predstavlja in vključuje v življenje skupnosti. S svojim delom je pomembno prispeval k ohranitvi kmečkega stavbarstva in prepoznavnosti kulturne dediščine jugovzhodne Slovenije.
Posebno mesto v njegovem delovanju je imelo povezovanje etnologov konservatorjev. Skupaj s hrvaško kolegico Ano Mlinar je bil eden ključnih pobudnikov mednarodnega sodelovanja, ki se je uveljavilo v obliki simpozijev etnologov konservatorjev. Pri njihovi organizaciji je sodeloval več kot 25 let. Srečanja so postala pomemben strokovni forum za izmenjavo znanja in izkušenj med konservatorji iz več držav nekdanje Jugoslavije. Enajsti simpozij v Mariboru leta 2025 je bil posvečen njegovemu spominu.

S strokovnimi in poljudnimi prispevki, predavanji, delavnicami in razstavami je svoje znanje približeval tudi širši javnosti. Dušana Strgarja so odlikovali strokovnost, vztrajnost in sposobnost povezovanja ljudi. Njegov prispevek k ohranjanju stavbne dediščine in razvoju mednarodnega strokovnega sodelovanja ostaja trajen del slovenske konservatorske stroke.

Prejemnik Steletovega priznanja za leto 2024 je:
p. Nikolaj Žvokelj (OFM) 

Obrazložitev: Slovensko konservatorsko društvo podeljuje Steletovo priznanje p. Nikolaju Žvoklju za izjemna prizadevanja za obnovo samostanske cerkve Kostanjevica v Novi Gorici in promocijo samostana. Cerkev iz 17. stoletja slovi med drugim po tem, da so v njeni kripti pokopani zadnji člani francoske kraljevske družine Bourbon. Pater Niko Žvokelj je s svojim delom v samostanu Kostanjevica pomembno prispeval k ohranjanju, raziskovanju in promociji samostanske dediščine. Po ponovnem imenovanju za gvardijana frančiškanskega samostana leta 2016 si je zadal zahtevno nalogo celovite obnove notranjščine samostanske cerkve Marijinega oznanjenja, enega pomembnejših baročnih spomenikov na Primorskem. 

Večletna obnova, ki je potekala med letoma 2017 in 2024, je omogočila restavriranje štukatur in poslikav v celotni cerkvi. Raziskave in konservatorsko-restavratorska dela so razkrila izjemno umetnostno kakovost spomenika ter prispevala k njenemu boljšemu razumevanju in umestitvi v širši evropski prostor. S svojim zavzemanjem je pater Niko pomembno prispeval tudi k temu, da je bil Frančiškanski samostan Kostanjevica s cerkvijo, Škrabčevo knjižnico in grobnico Burbonov leta 2024 razglašen za kulturni spomenik državnega pomena.

Pri uresničevanju tako obsežnih projektov je znal povezovati samostansko skupnost, župljane, lokalno okolje, kulturne ustanove in strokovnjake ter uspešno zagotavljati potrebna finančna sredstva. Pri tem je dosledno spoštoval načela in odločitve konservatorske in restavratorske stroke.

Njegovo delo presega samo obnovo spomenika. Z različnimi prireditvami, razstavami, publikacijami in dokumentarnim filmom je dediščino Kostanjevice približal širši javnosti. Posebej velja izpostaviti jubilejno leto 2023, ob štiristoletnici prve cerkvice na Kostanjevici, ko je pripravil program z več kot osemdesetimi prireditvami. Pomemben je tudi njegov prispevek k izobraževanju mladih v okviru delavnic Zakladi naše Kostanjevice.
	
Pater Niko Žvokelj je s strokovno odgovornostjo, vztrajnostjo in sposobnostjo povezovanja dokazal, da je mogoče kulturno dediščino ne le obnoviti, temveč jo tudi oživiti in približati ljudem. Njegovo delo je zgleden prispevek k njenemu trajnemu ohranjanju in posredovanju prihodnjim generacijam.

Prejemnik Steletovega priznanja za leto 2024 je:
Franci Zorko, zidarski mojster 

Obrazložitev: Slovensko konservatorsko društvo podeljuje Steletovo priznanje g. Franciju Zorku za zgledno izvedbo obnov in prenov kulturne dediščine v Republiki Sloveniji. Kot izvajalec se je zidarski mojster Franci Zorko sprva kalil v delavnici restavratorja Andreja Šebalja, nato pa je prevzel več naročil, pri katerih je vzorno sodeloval s spomeniško službo, zlasti z zavodovo območno enoto v Celju in Mariboru. S svojim znanjem, izkušnjami in izjemnim občutkom za historične materiale je pomembno prispeval k ohranjanju stavbne dediščine ter prenosu tradicionalnih gradbenih veščin.

Njegovo delo temelji na poznavanju starih obrtnih tehnik, uporabi tradicionalnih materialov in spoštovanju izvirne substance. Od leta 2003 sodeluje tudi pri ohranjanju poljčanske in bočke tradicije žganja ter kuhanja apna, svoje znanje pa nadgrajuje z izobraževanjem v okviru Šole prenove. Kot izkušen izvajalec ga odlikujejo natančnost, skromnost, zvedavost in pripravljenost svoje znanje prenašati na druge.

Sodeloval je pri številnih pomembnih obnovah, med drugim v Žički kartuziji, na gradu Podčetrtek, pri cerkvenem obzidju na Sladki Gori, na dvorcu Jelšingrad ter pri obnovah historičnih fasad in sakralnih objektov. Posebej izstopa obnova fasade cerkve sv. Ahaca v Šentilju pod Turjakom leta 2022. Pri zahtevnem posegu je z velikim občutkom ohranil izvirne apnene omete in ostanke srednjeveške dekorativne poslikave, neustrezne poznejše materiale nadomestil z ustreznimi tradicionalnimi ometi ter skrbno rekonstruiral manjkajoče dele ornamentike. 

Čeprav se sam opredeljuje predvsem kot zidar, ki obvlada stare obrti, njegovo delo presega običajno izvajalsko prakso. S poglobljenim razumevanjem materialov in historičnih gradbenih postopkov pomembno prispeva tudi k ohranjanju nesnovnega znanja tradicionalnih obrti.

Franci Zorko s svojim delom dokazuje, da kakovostno varstvo dediščine temelji na znanju, izkušnjah, spoštovanju izvirne substance in tesnem sodelovanju s konservatorsko stroko. Njegov pristop je zgled odgovornega ohranjanja kulturne dediščine za prihodnje generacije.

Prejemnica Steletovega priznanja za leto 2024 je:
[bookmark: _GoBack]Delovna skupina za projekt obnove Grajskega stolpa v Ormožu. 
Obrazložitev: Slovensko konservatorsko društvo podeljuje Steletovo priznanje delovni skupini za projekt revitalizacije in ureditve grajskega stolpa v Ormožu. Skupino sestavljajo odgovorna konservatorka dr. Simona Menoni Muršič, restavratorki mag. Nastja Nylaander in Vlasta Čobal Sedmak, arhitekt Gregor Vernik, Mitja Mar iz občine Ormož in podjetje  Gnom d. o. o. 
Revitalizacija srednjeveškega grajskega stolpa oziroma bergfrida ormoškega gradu, izvedena leta 2024, je zgleden primer odgovornega ohranjanja kulturne dediščine. S povezovanjem raziskovalnega dela, konservatorske doslednosti in sodobnega arhitekturnega oblikovanja je projekt omogočil dostop do dotlej težko dosegljivih prostorov ter razkril pomembne pričevalce srednjeveške in baročne preteklosti gradu.

Ključno vlogo pri projektu je imela odgovorna konservatorka dr. Simona Menoni Muršič, ki je s strokovno vztrajnostjo in zagovarjanjem ohranjanja avtentične substance usmerjala posege tudi ob nepričakovanih odkritjih. Arhitekt Gregor Vernik iz biroja 2AMV Arhitekti je zasnoval sodobno kovinsko konstrukcijo mostovža in stopnišč, ki omogoča dostopnost, ne da bi posegala v izrazno moč zgodovinskega ambienta. Raziskave, ki so spremljala dela, so razkrile dragocene arhitekturne elemente, med njimi kamnite sedilije, ostanke gotskega krogovičja, grbovna znamenja ter zazidani portal s stopniščem, ki je vodilo v grajsko kapelo. Posebna vrednost projekta je dosledno ohranjanje zgodovinske substance. Kljub poškodbam so bili zgodovinski ometi in krhke stenske poslikave v največji možni meri utrjeni in ohranjeni, brez retuširanja poslikav in prekrivanja ometov z novimi beleži. Pomemben prispevek sta pri tem imeli restavratorki mag. Nastja Nylaander in mag. Vlasta Čobal Sedmak ter izvajalec konservatorsko-restavratorskih del Gnom d. o. o.

Projekt odlikuje tudi zgledno sodelovanje z investitorjem, Občino Ormož, ki je skupaj z vsemi sodelujočimi pokazala razumevanje za strokovne argumente in pripravljenost prilagajati rešitve novim odkritjem.

Revitalizacija ormoškega bergfrida presega zgolj ureditev dostopnosti spomenika. Dokazuje, da je mogoče tudi močno poškodovano dediščino ohraniti brez potvarjanja njene zgodovinske pričevalnosti. Prav spoštovanje avtentične substance, raziskovalna odprtost in povezovanje različnih strok so temeljne odlike tega projekta, ki predstavlja pomemben zgled sodobne konservatorske prakse. 

Prejemnica Steletovega priznanja za leto 2025 je: 
Splošna bolnišnica Novo mesto 

Obrazložitev: Slovensko konservatorsko društvo podeljuje Steletovo priznanje Splošni bolnišnici Novo mesto za projekt prenove negovalne bolnišnice Julija v Novem mestu. Prenova nekdanje Moške bolnišnice v Novem mestu, izvedena med letoma 2021 in 2025, je zgleden primer povezovanja varstva kulturne dediščine s potrebami sodobne družbe. Zgodovinska stavba iz konca 19. stoletja je  pomembna priča razvoja zdravstvene dejavnosti v Novem mestu. Z obnovo pa je dobila novo življenje kot Negovalna bolnišnica Julija s paliativnim oddelkom.
Splošna bolnišnica Novo mesto kot investitorica je k prenovi pristopila odgovorno in z razumevanjem za arhitekturne ter zgodovinske vrednote stavbe. V sodelovanju z novomeško enoto Zavoda za varstvo kulturne dediščine Slovenije, odgovornim konservatorjem dr. Tomažem Golobom, projektanti in izvajalci je bilo mogoče uskladiti zahtevne konstrukcijske, tehnične in zdravstvene zahteve z načeli varovanja dediščine. Obsežna prenova je vključevala konstrukcijsko sanacijo, potresno utrditev in posodobitev inštalacij, pri čemer so bili ohranjeni pomembni elementi izvirne arhitekture. Med njimi so historični fasadni in notranji ometi, stavbni elementi ter dekorativni betonski tlakovci na hodnikih in stopnišču. Restavrirani so bili tudi spominska plošča, posvetilni napis in grb reda Usmiljenih bratov, ki pričajo o zgodovini ustanove.
Poseben izziv je predstavljalo zagotavljanje sodobnih higienskih, funkcionalnih in drugih standardov ob hkratnem ohranjanju kulturnovarstvenih vrednot. S strokovnim sodelovanjem vseh deležnikov so bile oblikovane rešitve, ki spoštujejo zgodovinski značaj stavbe in ji omogočajo novo, družbeno pomembno funkcijo. Prenovljena bolnišnica s 65 posteljami danes omogoča kakovostnejšo nego, rehabilitacijo in paliativno oskrbo bolnikov ter boljše delovne pogoje zaposlenim.
Projekt dokazuje, da varovanje kulturne dediščine ni ovira za razvoj, temveč priložnost za premišljeno nadgradnjo obstoječega prostora. Splošna bolnišnica Novo mesto je s svojim odgovornim pristopom pomembno prispevala k ohranjanju kulturne identitete mesta in hkrati ustvarila trajno korist za širšo skupnost.

Prejemniki Steletovega priznanja za leto 2025 so: 
Terme Dobrna 

Obrazložitev: Slovensko konservatorsko društvo podeljuje Steletovo priznanje Termam Dobrna za prizadevanja pri ohranjanju in prenovi zdraviliškega kompleksa. Zdravilišče Dobrna je eden najpomembnejših zgodovinskih zdraviliških kompleksov v Sloveniji, v katerem se že stoletja prepletajo zdravje, narava, arhitektura in družabno življenje. Njegova podoba se je v veliki meri oblikovala v 19. stoletju, ko so ob termalnih vrelcih nastali reprezentančni objekti, vile, paviljoni in park, ki še danes pričajo o razvoju zdraviliške kulture.

Družba Terme Dobrna d. d. že vrsto let sistematično obnavlja in oživlja ta dragoceni kompleks v sodelovanju z zavodovo območno enoto v Celju. Njihov pristop temelji na razumevanju, da varovanje dediščine in sodobni razvoj nista nasprotji, temveč se lahko uspešno dopolnjujeta. V zadnjih letih so bile obnovljene številne pomembne stavbe, med njimi Uprava, Švicarija in Kavarna Mlečna Marijanca, novo vsebino pa so dobili tudi nekateri parkovni paviljoni. Posebej pomembna je prenova zgodovinske stavbe Uprave iz leta 1862 v butični hotel ter obnova Švicarije, ki je po prenovi leta 2023 ponovno odprla vrata. Obnovljen je bil tudi zdraviliški sadovnjak, s čimer se ohranja značilna povezanost arhitekture in krajine.

Pomemben korak k ohranjanju osrednje arhitekturne dediščine predstavlja tudi sanacija najbolj poškodovanih delov Zdraviliškega doma leta 2025. Z obnovo strešne konstrukcije, kritine, kleparskih elementov in dela fasade so bili zagotovljeni pogoji za nadaljnje ohranjanje ene najpomembnejših zgodovinskih zdraviliških stavb v Sloveniji.

Posebna vrednost delovanja Term Dobrna je v tem, da dajejo prednost prenovi obstoječih zgodovinskih objektov pred novogradnjami ter jim z občutljivimi posegi omogočajo nove, sodobne vsebine. Pri tem ohranjajo njihove arhitekturne, materialne in prostorske značilnosti ter značaj zdraviliškega parka. Terme Dobrna d. d. s svojim dolgoročnim in odgovornim pristopom dokazujejo, da je kulturna dediščina lahko temelj trajnostnega razvoja. Z vztrajnim obnavljanjem stavb in parkovne ureditve ohranjajo identiteto enega najpomembnejših slovenskih zdravilišč ter jo tako posredujejo prihodnjim generacijam. 

Prejemnica Steletovega priznanja za leto 2025 je:
Delovna skupina za prenovo Železniške postaje v Novi Gorici. 
Obrazložitev: Slovensko konservatorsko društvo podeljuje Steletovo priznanje delovni skupini za zgledno prenovo Železniške postaje v Novi Gorici. Delovno skupino sestavljajo odgovorna konservatorka Katja Kosič, konservatorka dr. Alenka Di Battista ter restavratorja mag. Marta Bensa in Klavdij Zalar. 

Železniška postaja v Novi Gorici, zgrajena med letoma 1900 in 1906 po načrtih dunajskega arhitekta Roberta Seeliga, je eden najpomembnejših objektov železniške dediščine ob Bohinjski progi. Obsežno zasnovan postajni kompleks je bil ob nastanku pomembno tehnično in logistično središče ter je še danes pričevalec arhitekturnega, prometnega in družbenega razvoja prostora ob slovensko-italijanski meji.

V okviru projekta nadgradnje železniške infrastrukture je bila po načrtih biroja Sadar + Vuga izvedena celovita prenova osrednjih prostorov postaje, poškodovanih delov fasade in zgodovinske peronske nadstrešnice. Obnovljeni so bili vhodna veža, historične lesene obloge, izvirne in rekonstruirane betonske ploščice ter drugi ohranjeni elementi. Sodobni peroni, podhod in posodobljeni informacijski sistemi so izboljšali funkcionalnost in dostopnost postaje, ne da bi bila pri tem zanemarjena njena zgodovinska vrednost.

Prenova je temeljila na stavbnozgodovinskih in konservatorskih raziskavah ter tesnem sodelovanju različnih strokovnjakov. Poseben izziv je predstavljala obnova litoželezne peronske nadstrešnice z značilnimi kaneliranimi stebri in korintskimi kapiteli. Pomembno odkritje so bile tudi dekorativne stropne poslikave in italijanski napisi iz obdobja fašizma. Z odločitvijo za konserviranje ohranjenih fragmentov napisov in restavriranje dekorativne poslikave je bilo omogočeno ohranjanje te zgodovinske plasti ter njeno kritično razumevanje.

Posebna vrednost projekta je v preseganju zgolj tehnične obnove. S premišljenim povezovanjem sodobnih potreb in varovanja avtentične substance je postaja ponovno zaživela kot javni prostor srečevanja in povezovanja. Prenova dokazuje, da je mogoče dediščino ohranjati celostno, vključujoče in z občutljivostjo do različnih zgodovinskih pomenov.

Prenovljena železniška postaja Nova Gorica je zato pomemben zgled sodobne konservatorske prakse in referenčni primer za prihodnje obnove železniške dediščine. Na stičišču Slovenije in Italije ne povezuje le prometnih poti, temveč tudi ljudi, kraje in zgodovinske izkušnje ter dediščino spreminja v prostor dialoga in skupne prihodnosti.

